Verdagte doodgeskiet ná hy in hof verskyn | News24
Verdagte doodgeskiet ná hy in hof verskyn
'n Man van Humansdorp wat na bewering gehuur is om 'n plaaslike sakevrou te vermoor, is doodgeskiet 'n paar uur nadat hy in die hof verskyn het. Hy is verskeie kere in sy kop geskiet.
Lunga Soldaat (27) het verlede Maandagoggend met sy medeverdagte, Gregory Hendriks (18), in die streekhof op Humansdorp verskyn waar hulle vir die moord op Roseline Bosman, eienaar van Bosman-begrafnisdienste, teregstaan.
Soldaat se lyk is dieselfde middag op 'n oop stuk veld by Jacksonville naby Bethelsdorp, Port Elizabeth, aangetref.
Hy en Hendriks beweer dat Daniël Bosman (50), Roseline se man, hulle gehuur het om haar te vermoor. Soldaat sou waarskynlik teen Bosman getuig.
Die moordsaak teen Daniël is in die vorige hofsitting te-ruggetrek.
Kol. Priscilla Naidu, polisiewoordvoerder, sê die moord op Soldaat word nie as bendeverwant ondersoek nie.
Soldaat, Hendriks en Bosman is in September 2015 aangekeer kort nadat Roseline dood in haar bed aangetref is. Haar slaapkamer was in 'n warboel en een van die vensters is gebreek. Daar was geen sigbare letsels aan haar lyf nie.
Soldaat was die eerste verdagte in aanhouding nadat hy met goedere wat glo aan Roseline behoort het, op Hankey betrap is.